Met sy uiters geslaagde eenmanvertoning van woordkuns en musiek – Doep is nie dood nie – steeds op die planke, verwesenlik Jannie ’n jarelange ideaal om Brel ook in die genre van die eenman-literêre kabaret aan te bied. Onder leiding van die deurwinterde Juanita Swanepoel – regisseur en dosent in drama by Stellenbosch Universiteit – word verbande tussen liedere en gedigte gelê en toegelig. Brel se geniale beeldende skryfwerk kom na vore en is soos die werke van klassieke komponiste en die wêreld se opera’s, helaas soos alle groot kuns, tydloos. Brel se liedkuns sal nog vir ’n lang tyd telkens weer nuut geïnterpreteer en beluister word. In hierdie program kom sy genialiteit ewe sterk na vore in al vier tale – ’n getuigskrif vir die ongeëwenaarde seggingskrag van die grootste chansonnier van die 20ste eeu.
Die gehoor by die Brooklyn Teater word deur Mont du Toit Kelders van Wellington genooi om ’n heerlike glasie prima Suid-Afrikaanse rooiwyn komplimentêr te klink.
Jacques Brel se tydlose, beeldryke tekste word uitgevoer deur ’n unieke musiekensemble en Jannie du Toit, dekades lank al ’n hoogs aangeskrewe vertolker van die kleinkuns en in besonder van Brel se intrinsieke werk met sy artistieke kwaliteit en universele temas wat wêreldwyd weerklank vind.
’n Samestelling uit die verhale, vertellings en poësie van Petra Müller – ’n skrywer wat met soveel oorgawe haar herkoms en geborgenheid in eie bodem met ons deel.
In 1999 word Fiela se kind, ná ’n meningsopname by biblioteke landswyd om die 100 gewildste boeke aan te wys, as die Afrikaanse boek van die eeu bekroon.
Benjamin was ’n kind van die ooptes, die Lange Kloof, waar hy omring was deur mense wat hom liefgehad het. Skielik word hy van alles weggeruk en bevind hy hom in die ewigdurende skemerte van die Knysna-woud, omring deur mense wat min liefde vir hom het en hom Lukas noem.
Sedert die 1999-sukses van Praat van die Duiwel, het hierdie produktiewe digter min gerus en daardie teks aangepas en bygewerk om tred met die tye te hou. Kom luister hoe hy sy vlymskerp pen subtiel en elegant in die gal doop en die duiwel kommentaar laat lewer oor die mens en ál sy geite, glipse en gelowe.
Met sy openhartige benadering van dinge wat deur ouer skrywers vermy is, het hy weggedoen met baie van die taboes wat die Afrikaanse prosa lank oorheers het. Hy bevestig sy reputasie as die voorste eksperimenteerder van Sestig met Orgie (1965) – ‘n eksperiment met tipografie en ‘n poging om die visuele beeld van die gedrukte blad in sigself betekenisdraend te maak.
Mits dese sê ons dankie dat hy vir die grootste gedeelte van sy 80 jaar onverpoos so mildelik van homself gegee het.